## Medi Ambient col·labora en la instal·lació de mesures per a evitar electrocucions d’aus en línies elèctriques de Moncada i Bétera

*** El director general de Medi Natural i Animal assegura que “es tracta d’un projecte innovador que aporta una solució més duradora al problema”
* Les noves creueres són de material no conductor per a evitar que les aus puguen entrar en contacte amb la massa del suport elèctric**

La Conselleria de Medi Ambient, Infraestructures i Territori ha col·laborat en un nou sistema d’instal·lació de creueres de material aïllant en línies elèctriques dels termes de Moncada i Bétera per a evitar electrocucions d’aus, dins del projecte pilot d’i-DE, l’empresa distribuïdora del grup Iberdrola.

El director general de Medi Natural i Animal, Luis Gomis, ha assenyalat que es tracta d’“una solució innovadora que no només aborda el problema de manera eficaç, sinó que també promet ser més duradora, fins i tot permanent”.

Les noves creueres estan fabricades en fibra amb material no conductor, la qual cosa evita que les aus puguen entrar en contacte amb la massa del suport elèctric. “En lloc de dependre d’aïllants convencionals que es deterioren amb el temps, s’han substituït els elements crítics per creueres aïllants que garantixen la seguretat de les aus”, ha explicat Gomis.

Este avanç no només facilita la instal·lació i millora el manteniment de les línies elèctriques, sinó que també permet fer el treball sense interrompre el subministrament elèctric als usuaris. “Esta solució ajudarà a millorar la convivència de les línies elèctriques i la fauna avícola, ja que l’electrocució és una de les principals causes de mortalitat per a moltes espècies d’aus, sobretot les rapinyaires”, ha assegurat el director general.

Les creueres elèctriques tradicionals són suports metàl·lics d’acer galvanitzat units amb caragols, que s’utilitzen per a sostindre els conductors elèctrics instal·lats en els pals metàl·lics o de formigó.

Des de 2017, Iberdrola Distribución Eléctrica, denominada actualment i-DE Redes Eléctricas Inteligentes, col·labora amb la Conselleria de Medi Ambient per a complir el conveni de col·laboració establit entre les dos entitats per a la coordinació d’accions, estudis i projectes que contribuïsquen a la millora dels espais naturals, els hàbitats i les espècies silvestres de la Comunitat Valenciana.

En este sentit, “s’ha treballat molt en la correcció de suports perillosos per a l’avifauna adequant-se més de 17.000 suports fins ara, buscant, a més, solucions que siguen més duradores o fins i tot perpètues”, ha conclòs Luis Gomis.

Fecha: 13/10/2024